Конфискациите и гоненията на Цина принуждават Крас да избяга в Римска Испания. След смъртта на Цина през 84 пр.н.е. Крас отива в Африка, където се събират привържениците на Сула. Когато Сула навлиза в Италия, след завръщането си от Втората Митридатова война, Крас се присъединява към него и към най-близкия му съюзник Квинт Цецилий Метел Пий. Той командва един от фланговете на армията в битката при Колинската врата, където останалите привърженици на Марий и самнитите правят отчаян опит да изгонят Сула от Рим. Колинската врата е един от входовете към Рим през Стената на Сервий. Крас и командваните от него войски изиграват главна роля за победата на Сула, като по този начин Сула става единствен „господар“ на Рим.